b'\n_START_ARTICLE_\nKorpus karabinjerjev\n_START_SECTION_\nZgodovina\n_START_PARAGRAPH_\nKarabinjerje je ustanovil kralj Victor Emmanuel I. Savojski z namenom zagotoviti Kraljevini Sardinije policijsko silo. Prvotno je vlogo sardinske policije opravljal Korpus dragoncev Sardinije, ki je bil ustanovljen leta 1726 in bil sestavljen iz prostovoljcev. Potem ko je Francija konec 18. stoletja okupiralo Torino in ga pozneje predala Kraljevini Piemont, je Victor Emmanuel I. Savojski 13. julija 1814 izdal kraljevi patent, s katerim je bil ustanovljen Korpus kraljevih karabinjerjev._NEWLINE_Leta 1868 so znotraj karabinjerjev ustanovili kirasirje (Corazzieri), kateri so zagotavljali \xc4\x8dastno gardo za kralja; od leta 1946 slednjo nalogo opravljajo za predsednika Italije._NEWLINE_Z zdru\xc5\xbeitvijo Italije v Kraljevino Italijo so karabinjerji do\xc5\xbeiveli raz\xc5\xa1iritev dol\xc5\xbenosti po celotni novi dr\xc5\xbeavi in bili 24. januarja 1861 imenovani za prvo silo novih italijanskih oboro\xc5\xbeenih sil._NEWLINE_V \xc4\x8dasu fa\xc5\xa1isti\xc4\x8dnega re\xc5\xbeima Benita Mussolinija so karabinjerji zatirali protire\xc5\xbeimsko delovanje, kot tudi opravljali okupacijske naloge v novozasedenih podro\xc4\x8djih Italijanskega imperija. V sklopu Italijanske afri\xc5\xa1ke policije so bili karabinjerji vpleteni v vojne zlo\xc4\x8dine na podro\xc4\x8dju kolonialne Italijanske Vzhodne Afrike med druge italijansko-abesinske vojne. Med drugo svetovno vojno so bili karabinjerji kot del oboro\xc5\xbeenih sil (pri \xc4\x8demer so opravljali dol\xc5\xbenost voja\xc5\xa1ke policije) vpleteni v bojevanje proti zaveznikom ter predstavljali policijsko silo na podro\xc4\x8djih zasedene Kraljevine Italije._NEWLINE_Potem, ko je Mussolini 25. julija 1943 izgubil zaupanje Velikega fa\xc5\xa1isti\xc4\x8dnega sveta, so ga aretirali karabinjerji in ga zaprli v Campo Imperatore. Po italijanski kapitulaciji 3. septembra istega leta so se karabinjerji razdelili, kot se je razdelila tudi Italija. Na severu je bila ustanovljena Italijanska socialna republika, ki je karabinjerje vklju\xc4\x8dila v \xc4\x8crne brigade (ki so predvsem delovali protigverilsko), medtem ko je na jugu ostala Kraljevina Italija, kjer so ustanovili Karabinjersko poveljstvo za osvobojeno Italijo. Zaradi vloge karabinjerjev pri padcu Mussolinija in ker sta bili edini dve enoti, ki sta se borili proti nem\xc5\xa1ki okupaciji Rima, bila Pehotna divizija Granatieri di Sardegna in 2. karabinjerski kadetski bataljon, Nemci niso smatrali karabinjerje za lojalno silo, zaradi \xc4\x8desar so 7. oktobra 1943 razpustili vse karabinjerske enote. Pozneje so Nemci pri\xc4\x8deli tudi z aretacijo karabinjerjev in jih nato poslani v Nem\xc4\x8dijo na prisilno delo, zaradi \xc4\x8desar se je ve\xc4\x8dje \xc5\xa1tevilo karabinjerjev priklju\xc4\x8dilo italijanskemu odporni\xc5\xa1kemu gibanju; od okoli 14.000 jih je med vojno padlo najmanj 2.735 in bilo ranjenih 6.500 partizanskih karabinjerjev. V Jugoslaviji so karabinjerji ustanovili bataljon italijanske partizanske Divizije Garibaldi, ki je v boju izgubil ve\xc4\x8d kot 80% pripadnikov._NEWLINE_Novoustanovljena Republika Italija je obdr\xc5\xbeala karabinjerjev in jim namenila isto vlogo kot prej: nacionalna \xc5\xbeandarmerija. Od 31. marca 2000 je bil dotedanji Korpus karabinjerjev povzdignjen v Vejo karabinjerjev, s \xc4\x8dimer je pridobil status \xc4\x8detrte veje Italijanskih oboro\xc5\xbeenih sil. Karabinjerji pa so v zadnjih letih pri\xc4\x8deli sodelovati tudi v mednarodnih misijah, vklju\xc4\x8dno na Kosovu, v Afganistanu in v Iraku. Leta 2004 so karabinjerjem na konferenci skupine G8 na Sea Islandu dodelili mandat za ustanovitev Centra odli\xc4\x8dnosti za stabilizacijske policijske enote (Centro di Eccellenza per le Stability Police Units), ki je namenjen razvoju usposabljanja in doktrine za civilne policijske enote, ki so namenjene za mednarodne mirovne misije.'